 Dịka a sị na a gbaghị ìrùrò e kwòrò èkwò nanwụ, ọ naghị akpọnwụ ngwa-ngwa, ndị ọrụ uwe ojii na steeti Anambra anwụchikọọla ma kpụgharịa ụfọdụ a na-enyo ènyò na ha bụ ndị ohi. Ndị ahụ bụ ndị a nwụchikọrọ nime ọnwa a site nebe dị iche iche na steeti ahụ, maka ọtụtụ arụrụ ala nakụmakụ dị iche iche.  Kọmishọna ndị uwe ojii na steeti ahụ, bụ maazị Garba Ụmar mere ka a mara nke a nokwu ya bànyere nke ahụ, ma sị na ọnụ ọgụgụ ndị ahụ gbàkọtara wee dị iri na abụọ. Ọ sị na nabalị iri na abụọ nke ọnwa Jenụwarị a, na ndị ọrụ nchekwa Special Anti Robbery Squad SARS nwụchikọrọ maazị Chimezie Arọnụ, Obiọra na Chibụike Ọmankwụ nime obodo Ire dị nOgidi nokpuru ọchịchị Idemili North nke steeti ahụ maka ohi ha zùrù na mgbagbu ha gbàgburu maazị Ifeanyịchukwu Nwanga sitere Ifitedunu, tinyere ọgwụ a gwọrọ agwọ, egbe, mgbọ egbe na ihe ndị ọzọ e nwetasịrị naka ha.Ọ sị na a nwụchikọkwara maazị Ebuka Emekwite na Uchendụ Afụnwa nabalị iri na atọ nke otu ọnwa a maka ohi ha zùrù maazn Linus Emeka, bụ onye ha napụrụ ụgbọala ya nike, tinyere nsụnsụ egbè na ihe ndị ọzọ e nwetàrà naka ha; ebe e jidekwara Abụchukwu Obiekwe na Michael Okoye nabalị iri na asatọ nke ọnwa a, maka iji mgbọ egbe merụọ maazị Michael Victor ahụ, dịka ha na-achọ ịnapụ ya ọgbaa tum tum ya nokporo ụzọ ahụ siri Agụlụ gaa Adazi-Nnukwu, tinyere egbe na ihe ndị ọzọ e nwetakwara naka ha.Dịka a ga-asị na nke ahụ ezubeghị, maazị Ụmar gaara nihu mee ka a mara na nabàlị iri abụọ nke otu ọnwa Jenụwarị a, na ndị òtù ọrụ nchekwa ahụ bụ SARS nwụchikọkwara mmadụ anọ, bụ maazị Emeka Iheanachọ, gbara ahọ iri abụọ na ise, Nwobodo Kosichukwu, gbara ahọ iri abụọ na isii, Rapụrụchukwu Ọbụm, gbara ahọ iri abụọ na asatọ, tinyere Ekene Edeh, gbarakwara ahọ iri abụọ na asatọ, maka ohi ha zùrù maazị Mbazue Chizọba, sitere Nsugbè, bụ onye ha napụrụ ụgbọala ọkwụ ọtụ ekele eze Jeep ya.Dịka a na-akpụgharị ndị ahụ, kọmishọna Ụmar kwuru na ya na ndị òtù ọrụ ya na-agbasi mbọ ike esepughị aka, iji hụ na e memìlàrà mpụ, ohi na arụrụ ala na steeti ahụ, site nọtụtụ usoro na atụmatụ dị iche iche, ma sị na ya bụ ịgba mbọ na-amịta nkpụrụ nke ọma dịka a tụrụ anya ya.Ọ kpọkuzịkwara ndị ohi na ndị ọzọ na-etinye aka narụrụ ala ndị ọzọ dị iche iche ka ha sepu aka ha ngwa-ngwa tupuu aka akpàra ezeku udele; ma dụkwazie ụmụafọ steeti Anambra ka ha na-agbara ha bụ ndị ọrụ nchekwa àgbà ma na-akpọkùkwa ha site nakàrà ekwentị 07039194332 oge ọbụla e nwere ọnọdụ ntụmadụ ma ọ bụ ọnọdụ dị àñaa, iji wee gbatara ha ọsọ ènyèmaka aka ọkụ aka ọkụ. 